༄༅། ཐུགས་རྗེ་ཆེན་པོ་གསང་བ་འདུས་པའི་གསང་སྒྲུབ་རྒྱུན་གྱི་ཕྲིན་ལས་གཞན་ཕན་མཁའ་ཁྱབ་བཞུགས།། ཕྱོགས་དུས་བདེ་གཤེགས་ཐམས་ཅད་ཀྱི། །ངོ་བོར་གྱུར་པ་འགྲོ་བའི་མགོན། །འགྲོ་བའི་མགོན་པོ་ཐུགས་རྗེ་ཅན། །སྤྱན་རས་གཟིགས་དབང་ཞབས་ལ་འདུད། །དེ་ཉིད་གསང་བ་འདུས་པའི་མཐར་ཐུག་སྒྲུབ་པའི་སྙིང་པོ་འདི་ལ་སྦྱོར་དངོས་རྗེས་གསུམ་ལས། དང་པོ་ལ། གསང་བའི་དམ་རྫས་ཐོད་པ་མཚན་ལྡན་ཛཱ་གད་ཀྱིས་གང་བར་དཀར་གསུམ་མངར་གསུམ་ཨ་མྲྀ་ཏ། བྱང་སེམས་དཀར་དམར། སིནྡྷུ་ར་རྣམས་སྦྱར་ལ་དར་དམར་པོས་དྲིལ་ཏེ་ལྡིང་གུར་ཕུབ་པའི་མདུན་སྨན་རཀ་གཏོར་མ། ཕྱི་ནང་གསང་བའི་མཆོད་རྫས་རྣམས་འདུ་བྱ། སྒྲུབ་པ་པོ་རྒྱུད་སྟོན་པ་དང་ལྡན་པས་ཐོག་མར་སྐྱབས་སུ་འགྲོ་བ་ནི། ན་མོ༔ བླ་མ་དཀོན་མཆོག་ཡི་དམ་ལྷ༔ རྒྱལ་བ་རྒྱ་མཚོའི་ཚོགས་བཅས་ལ༔ བདག་དང་འགྲོ་བ་སེམས་ཅན་རྣམས༔ སྒོ་གསུམ་གུས་པས་སྐྱབས་སུ་མཆི༔ སེམས་བསྐྱེད་པ་ནི། ཀྱེ་མཿ བདག་གི་འགྲོ་ཀུན་བསྒྲལ་བྱའི་ཕྱིར༔ ཐུགས་རྗེ་ཆེན་པོའི་དཀྱིལ་འཁོར་དུ༔ འཁོར་བ་དོང་ནས་སྤྲུག་པར་བསྐུལ༔ ཚད་མེད་བཞི་རུ་སེམས་བསྐྱེད་དོ༔ བགེགས་བསྐྲད་པ་ནི། ཧཱུྃ༔ ཉོན་ཅིག་ལོག་འདྲེན་

བགེགས་ཀྱི་ཚོགས༔ ང་ནི་འཇིགས་བྱེད་དབང་གི་སྐུ༔ བཀའ་འདས་རྡུལ་ཕྲན་བཞིན་དུ་བརླག༔ དེ་བས་རང་གི་གནས་སུ་དེངས༔ ཧཱུྃ་བཞི་བརྗོད། མཚམས་བཅད་ནི། ཧཱུྃ༔ ང་ནི་རྟ་མགྲིན་དབང་གི་སྐུ༔ སྐུ་ལས་མཚོན་ཆའི་ཐོག་སེར་འཕྲོ༔ བསྐལ་པའི་མེ་དཔུང་དམར་ནག་འཁྲུགས༔ ཁྲོ་ཆུང་ཚོགས་ཀྱིས་བགེགས་རྣམས་བརླག༔ བཛྲ་རཀྴ༔ བྱིན་འབེབས་ནི། ཧཱུྃ་ཧྲཱི༔ རྣམ་དག་སྤྲོས་དང་བྲལ་བའི་ངང་ཉིད་ལས༔ མ་འགགས་ཐུགས་རྗེའི་རང་རྩལ་གཙོ་དང་འཁོར༔ གནས་འདིར་སྐུ་གསུང་ཐུགས་ཀྱི་བྱིན་ཕོབ་ལ༔ ཡེ་ཤེས་ལྔ་ཡི་དབང་མཆོག་བསྐུར་དུ་གསོལ༔ རྩ་སྔགས། མ་ཧཱ་ཀཱ་རུ་ཎི་ཀ་སརྦ་ས་མ་ཡ་ཨ་ཝེ་ཤ་ཡ་ཨ༔ མཆོད་པ་བྱིན་རླབས་ནི། ཧྲཱི༔ གསང་འདུས་ཐུགས་རྗེའི་དཀྱིལ་འཁོར་དུ༔ ཕྱི་ནང་གསང་བའི་མཆོད་ཚོགས་རྣམས༔ སྣང་སྲིད་ཐམས་ཅད་ཡོངས་བཀང་ནས༔ གུས་པས་འབུལ་གྱི་བཞེས་སུ་གསོལ༔ཨོཾ་བཛྲ་པུུཥྤེ་ནས། ཤབྟ་ཨཱཿཧཱུྃ༔ སརྦ་པཉྩ་ཨ་མྲྀ་ཏ་མ་ཧཱ་བ་ལིཾ་ཏ་མ་ཧཱ་རཀྟ་བྷོ་དྷི་ཙིཏྟ་ག་ན་གུ་ཧྱ་སརྦ་པཱུ་ཛཿཨཱཿཧཱུྃ༔ གཉིས་པ་

རྟེན་དང་བརྟེན་པའི་ལྷ་བསྐྱེད་པ། ཧཱུྃ༔ སྤྲོས་མེད་ཆོས་རྣམས་ཡེ་ནས་དག༔ དེ་ཉིད་མ་རྟོགས་སྙིང་རེ་རྗེ༔ ཧྲཱིཿནི་ཡེ་ཤེས་སྙིང་པོའི་སྲོག༔ དུག་ལྔ་གནས་སུ་དག་པ་ལས༔ དབང་ཆེན་ཡུམ་ལྔའི་མཁའ་ཀློང་དབུས༔ ཕོ་བྲང་མཉམ་ཡངས་འོད་དུ་འཁྱིལ༔ དལ་དབུས་འཇའ་ཚོན་འོད་ལྔའི་ཀློང༔ པདྨ་ཉི་ཟླའི་གདན་སྟེང་དུ༔ རང་རིག་ཡི་གེ་ཧྲཱིཿདམར་པོ༔ ཕར་འཕྲོས་རྒྱལ་བ་མཉེས་མཆོད་འབུལ༔ སེམས་ཅན་ཀུན་གྱི་སྒྲིབ་པ་སྦྱངས༔ ཚུར་འདུས་དངོས་གྲུབ་བདག་ལ་བསྡུ༔ འཁོར་བ་དོང་་ནས་སྤྲུག་པར་བསམ༔ དེ་ཉིད་ཡོངས་སུ་གྱུར་པ་ལས༔ རང་རིག་གསང་བ་འདུས་པའི་སྐུ༔ དམར་པོ་ཞལ་གཅིག་ཕྱག་གཉིས་པ༔ ཕྱག་གཡས་པད་ཕྲེང་ཐུགས་ཀར་འཛིན༔ ཕྱག་གཡོན་ཚེ་བུམ་པད་སྡོང་བསྣམས༔ རིན་ཆེན་པད་ཕྲེང་རུས་རྒྱན་དང༔ དར་དཔྱངས་རྒྱན་སོགས་དཔག་མེད་རྒྱན༔ བདེ་མཆོག་གསང་བ་ཡེ་ཤེས་མ༔ ཕྱག་གཡས་ཨུཏྤལ་གཡོན་བདུད་རྩི༔ ཟུང་འཇུག་ཡབ་ཀྱི་མགུལ་ནས་འཁྱུད༔ གཅེར་བུ་རྒྱན་

དྲུག་པད་ཕྲེང་མཛེས༔ ཞབས་གཉིས་ཡབ་ཀྱི་རྐེད་ལ་འཁྲིལ༔ གཉིས་མེད་ཟུང་འཇུག་དག་ཏུ་བསྒོམ༔ འཁོར་རྣམས་མོས་བསྐྱེད་ཙམ་བྱ་ན། རིགས་བདག་མཐའ་ཡས་སྐུ་མདོག་དམར༔ ཐུགས་ཀར་རྟ་མགྲིན་རྔམས་བརྗིད་འཇིགས༔ ནོར་འཛིན་གསང་འཛིན་རིགས་ལྔར་བཅས༔ སེམས་དཔའ་ཡབ་ཡུམ་ཐུབ་པ་དྲུག༔ སངས་རྒྱས་སྟོང་རྩ་སྒོ་བ་བཞི༔ རིག་འཛིན་མཁའ་འགྲོ་དམ་ཅན་ཚོགས༔ གང་འདུལ་སྒྱུ་མའི་རོལ་པར་ཤར༔ ཀུན་ཀྱང་མ་འདྲེས་འཇའ་ལྟར་བསྒོམ༔ ཨོཾམ་ཎི་པདྨེ་ཧཱུྃ་ཧྲཱི༔ སརྦ་བྷ་ག་ཝན་མ་ཎི་བཛྲ་ཨ༔ བཛྲ་རཏྣ་པདྨ་ཀརྨ་བུདྡྷ་ས་མ་ཡ་སྟྭྃ་ས་མ་ཡ་ཛ༔ སྤྱན་དྲང་བ་ནི། ཧྲཱི༔ རྣམ་དག་བདེ་ཆེན་གཞལ་ཡས་ནས༔ ཐུགས་རྗེ་ཆེན་པོའི་ལྷ་ཚོགས་རྣམས༔ སྔོན་གྱི་ཐུགས་དམ་ཇི་བཞིན་དུ༔ གནས་འདིར་སྤྱན་འདྲེན་གཤེགས་སུ་གསོལ༔ ཨོཾ་མ་ཎི་པདྨེ་ཧཱུྃ་ཧྲཱི༔ས་མ་ཡ་ཛཿཧཱུྃ་བ་ྃཧོ༔ བཞུགས་གསོལ་ཕྱག་འཚལ་ནི། ཧྲཱི༔ དམ་ཚིག་དབང་གི་དཀྱིལ་འཁོར་འདིར༔ དབྱེ་གསལ་མེད་པར་བཞུགས་སུ་གསོལ༔ ཐུགས་རྗེའི་རང་རྩལ་ཞི་དང་ཁྲོར༔ སྒོ་གསུམ་དད་པས་ཕྱག་བགྱིའོ༔ བཛྲ་

ས་མ་ཡ་ཏིཎྛ་ལྷན༔ ཨ་ཏི་པཱུ་ཧོ༔ པྲ་ཏི་ཛ་ཧོ༔ ཕྱི་ནང་གསང་བའི་མཆོད་པ་ནི། ཧྲཱི༔ ཐུགས་རྗེ་ཆེན་པོའི་ལྷ་ཚོགས་ལ༔ མེ་ཏོག་བདུག་སྤོས་མར་མེ་དྲི༔ ཞལ་ཟས་རོལ་མོ་འདོད་ཡོན་ལྔ༔ ཐབས་ཤེས་གཉིས་མེད་བདེ་བས་མཆོད༔ ཨོཾ་བཛྲ་པུཥྤེ༴ ཤབྡ་མ་ཧཱ་པཉྩ་བྷོ་དྷི་ཙིཏྟ་པཱུ་ཛཿཧོ༔ སྨན་གཏོར་རཀྟའི་མཆོད་པ་ནི། ཧྲཱི༔ རྩ་བརྒྱད་སྟོང་སྦྱར་ཨ་མྲྀ་ཏ༔ རང་བྱུང་འཁོར་འདས་གཏོར་མར་སྦྱར༔ འདོད་ཆགས་རཀྟའི་རྦ་ཀློང་འཁྲུགས༔ ཐུགས་རྗེའི་ལྷ་ཚོགས་བཞེས་སུ་གསོལ༔ མ་ཧཱ་པཉྩ་ཨ་མྲྀ་ཏ་བ་ལིང་ཏ་རཀྟ་ཁ་རཾ་ཁཱ་ཧི༔ སྦྱོར་སྒྲོལ་དེ་ཉིད་མཆོད་པ་ནི། ཧྲཱི༔ ཐབས་དང་ཤེས་རབ་གཉིས་སུ་མེད༔ དུག་ལྔ་རང་གྲོལ་ཡེ་ཤེས་ལྔ༔ སྤྲོས་པ་མེད་པ་དབྱིངས་ཀྱི་ངང༔ ཡེ་མཆོད་ཆེན་པོར་བཞེས་སུ་གསོལ༔ ཏཱ་ན་གཱ་ན་སྭ་བྷཱ་ཝ་པཱུ་ཛ་ཧོ༔ བསྟོད་པ་ནི། ཧྲཱི༔ བདཻ་གཤེགས་ཀུན་འདུས་ཐུགས་རྗེའི་ལྷ༔ རང་བྱུང་ཡེ་ཤེས་སྤྱན་རས་གཟིགས༔ དམར་གསལ་པད་ཕྲེང་བུམ་པ་འཛིན༔ གསང་ཡེ་རང་འདྲའི་ཡུམ་དང་འཁྲིལ༔ རབ་མཛེས་རྒྱན་རྫོགས་འོད་ལྔའི་

ཀློང༔ ཉི་ཟླ་པད་སྟོང་དགྱེས་པར་བཞུགས༔ སྐུ་གསུང་ཐུགས་ཡོན་ཕྲིན་ལས་རྫོགས༔ འཇིག་རྟེན་མགོན་ལ་ཕྱག་འཚལ་བསྟཽད༔ ཚེ་ཡི་བདག་པོ་རྟ་མགྲིན་དབང༔ ནོར་འཛིན་གསང་འཛིན་རིགས་ལྔར་བཅས༔ སེམས་དཔའ་ཡབ་ཡུམ་ཐུབ་པ་དྲུག༔ སངས་རྒྱས་སྟོང་རྩ་སྒོ་བ་བཞི༔ རིག་འཛིན་མཁའ་འགྲོ་དམ་ཅན་བཅས༔ ཡོངས་རྗོགས་ལྷ་ལ་ཕྱག་འཚལ་བསྟཽད༔ བཟླས་དམིགས་ནི། ཐུགས་ཀར་ཟླ་བའི་དཀྱིལ་འཁོར་སྟེང༔ ཧྲཱིཿཡིག་དམར་པོ་འོད་ཟེར་ཅན༔ ཡིག་དྲུག་མཐའ་ལ་བསྐོར་བར་བསམ༔ དེ་ལས་འོད་འཕྲོས་རང་བཞིན་གྱི༔ ཡེ་ཤེས་སེམས་དཔའ་སྤྱན་དྲངས་བསྟིམ༔ སྐུ་གསུང་ཐུགས་ཀྱི་བྱིན་རླབས་ནས༔ ཡེ་ཤེས་ལྔ་ཡི་དབང་བསྐུར་བསམ༔བདག་ཉིད་ཐུགས་སྲོག་ཧྲཱིཿཡིག་ལས༔ འོད་ཟེར་ཕར་འཕྲོས་རྒྱལ་བ་མཆོད༔ སེམས་ཅན་ཀུན་གྱི་སྡིག་སྒྲིབ་སྦྱངས༔ ཀུན་ཀྱང་ཐུགས་རྗེ་ཆེན་པོར་གྱུར༔ ཚུར་འདུས་སྐུ་གསུང་ཐུགས་ཀྱི་བཅུད༔ བྱིན་རླབས་དངོས་གྲུབ་བདག་ལ་ཐིམ༔ ཏིང་འཛིན་ཐུགས་སྲོག་ཧྲཱི་ཡི་མཐར༔ ཡིག་དྲུག་གཡོན་དུ་བསྐོར་བར་བསྒོམ༔ ཨོཾ་མ་ཎི་པདྨེ་ཧཱུྃ་༼

ཧྲཱི༔ ཡིག་བདུན་ཆུ་བོའི་རྒྱུན་བཞིན་བཟླ། །གསུམ་པ་རྗེས་ལ་ཚོགས་མཆོད་ནི། །ཟས་སྣ་ཡོ་བྱད་ཚོགས་ཚད་བསགས། །དང་པོ་སྦྱོང་ཞིང་བྱིན་རླབས་ནི། རཾ་ཡཾ་ཁཾ༔ ཧཱུྃ༔ རྡོ་རྗེ་ལྟ་བུའི་ཏིང་འཛིན་གྱིས༔ ཆོས་ཀུན་སྒྱུ་མར་རིག་པའི་ཕྱིར༔ ཚོགས་ཀྱི་དངོས་འཛིན་བསྲེགས་གཏོར་བཀྲུས༔ ཚོགས་རྫས་འདོད་ཡོན་སྣང་སྲིད་གང༔ ཨོཾ་ཨཱཿཧཱུྃ་ཧྲཱི༔ ཚོགས་སྤྱན་འདྲེན་པ་ནི། ཧྲཱི༔ ཆོས་སྐུ་སྐྱེ་མེད་ངང་ཉིད་ལས༔ གཟུགས་སྐུ་འགྲོ་བའི་དོན་མཛད་པ༔ ཐུགས་རྗེའི་ལྷ་ཚོགས་འཁོར་དང་བཅས༔ ཡེ་ཤེས་ཚོགས་ལ་གཤེགས་སུ་གསོལ༔ ཨེ་ཧྱ་ཧེ་ས་མ་ཡ་ཛཿཧཱུྃ་བྃ་ཧོ༔ མཆོད་པ་ནི། ཧྲཱི༔ གསང་བ་མཆོག་གི་མཆོད་པ་ནི༔ འདོད་པའི་ལོངས་སྤྱོད་སྤྲིན་ཚོགས་གཏིབས༔ བདེ་ཆེན་ལྷ་མོ་གར་གྱིས་བསྒྱུར༔ མཆོད་བཞེས་དབང་དང་དངོས་གྲུབ་སྩོལ༔ ག་ཎ་ཙཀྲ་པཱུ་ཛ་ཁཱ་ཧི༔ བཤགས་པ་ནི། བདག་ཅག་མ་རིག་རྨོངས་གྱུར་ཏེ༔ ཉམས་ཆགས་འགལ་འཁྲུལ་ཅི་མཆིས་པ༔ ཞལ་ཟས་ཚོགས་ཀྱི་མཆོད་པས་བསྐང༔ བསྐང་ནས་དངོས་གྲུབ་སྩལ་དུ་གསོལ༔

བཛྲ་ས་མ་ཡ་ཤུ་དྡྷེ་ཨ༔ བསྒྲལ་བསྟབས་ནི། ཨེ་ནྲྀ་ཏྲི་ཛཿཧཱུྃ་བཾ་ཧོ༔ ཧཱུྃཿ ང་ནི་རབ་འཇིགས་དབང་གི་རྒྱལ༔ གནམ་ལྕགས་ཕུར་པ་མཁའ་ལ་འདྲིལ༔ དགྲ་བགེགས་ལྔ་ཕུང་རྡུལ་དུ་བརླག༔ ཤ་ཁྲག་རུས་པ་ཞལ་དུ་བསྟབ༔ དགྲ་བགེགས་ཤ་ཏྲུྃ་མཱ་ར་ཡ་ཕཊ༔ ཁ་རཾ་ཁཱ་ཧི༔ ཚོགས་ལ་རོལ་ནས། ལྷག་མ་ནི། ཧྲཱི༔ དཔལ་གྱི་བཀའ་ཉན་ལྷག་སྡུད་ཚོགས༔ དབང་ཆེན་རྟ་ཡི་བཀའ་སྡོད་རྣམས༔ བཀའ་ཡི་ཕམ་ཕབ་འདི་ལོངས་ལ༔ བཅོལ་པའི་ཕྲིན་ལས་འགྲུབ་པར་མཛོད༔ ཧཱུྃ་ཧྲཱིཿབྷྱོ་བ་ལིངྟ་ཁཱ་ཧི༔བསྐུལ་པ་ནི། ཧྲཱི༔ མ་བཅོས་ལྷུན་གྲུབ་བདེ་ཆེན་ཞིང་ཁམས་ནས༔ རང་བྱུང་ཡེ་ཤེས་ཐུགས་རྗེའི་ལྷ་ཚོགས་རྣམས༔ མ་འགགས་འགྲོ་བ་འདུལ་བར་ཐུགས་དམ་བསྐུལ༔ རྣལ་འབྱོར་བཅོལ་པའི་ཕྲིན་ལས་གྲུབ་པར་མཛོད༔ ཆད་ཐོ་ནི། ཧཱུྃ་ཧྲཱི༔ སྔོན་ཚེ་འདས་དུས་བསྐལ་པའི་དང་པོ་ལ༔ སློབ་དཔོན་ཆེན་པོ་པདྨ་ཐོད་ཕྲེང་གིས༔ འགྲོ་འདུལ་ཐུགས་རྗེའི་དཀྱིལ་འཁོར་ཞལ་ཕྱེས་ཚེ༔ མཁའ་འགྲོ་དམ་ཅན་རྒྱ་མཚོ་ཐམས་ཅད་ཀྱིས༔ སོ་སོའི་གཟུགས་མཆོག་དམ་༼

པ་བསྟན་ནས་ཀྱང༔ གཡར་དམ་ཅན་ལ་དངོས་གྲུབ་སྩོལ་བ་དང༔ བཀའ་ཡི་གཏོར་མ་ལེན་པར་མ་ཆད་དམ༔ བཅོལ་པའི་ཕྲིན་ལས་སྒྲུབ་པར་མ་ཆད་དམ༔ སྔོན་ཚེ་ཞལ་བཞེས་དམ་ལ་མ་འདའ་བར༔ ཤ་ཁྲག་དམར་གྱི་གཏོར་མ་འདི་ལོངས་ལ༔ རྣལ་འབྱོར་བཅོལ་པའི་ཕྲིན་ལས་འགྲུབ་པར་མཛོད༔ བརྟན་མ་སྐྱོང་བ་ནི། བྷྱོ༔ འཇིག་རྟེན་བོད་ཁམས་སྐྱོང་བ་བརྟན་མའི་ཚོགས༔ ཁྱེད་རྣམས་སྔོན་གྱི་ཞལ་བཞེས་གཡར་དམ་ཅན༔ ཤ་ཁྲག་བརྒྱན་པའི་གཏོར་མ་འདི་བཞེས་ལ༔ རྣལ་འབྱོར་འཁོར་སྲུང་རྐྱེན་ཟློག་བར་ཆད་སོལ༔ མ་མ་ཧྲིཾ་ཧྲིཾ་བ་ལིཾ་ཏ་ཁཱ་ཧི༔ རྟ་བྲོ་ནི། ཧྲཱི༔ ཁྲོ་བོའི་རྒྱལ་པོ་རྟ་མཆོག་དཔལ༔ གཏུམ་ཆེན་རྔམས་པའི་སྒྲ་སྒྲོག་ཅིང༔ དཔལ་གྱི་རྟ་སྐད་ཙེ་རེ་རེ༔ ཁྲོ་བོའི་འབྲུག་ཧཱུྃ་སྒྲ་ཏི་རི་རི༔ རོལ་པའི་རྟ་བྲོ་ཆེམས་སེ་ཆེམ༔ བདུད་དང་དམ་སྲི་རྡུལ་དུ་རློག༔ རྟ་མགྲིན་སྔགས་དང་། ཡ་མ་དམ་སྲི་སྟྭྃ་བྷ་ཡ་ནན༔ དངོས་གྲུབ་བླང་བ་ནི། བདེ་གཤེགས་རྒྱལ་བ་མ་ལུས་ཐམས་ཅད་ཀྱིས༔ ཚུལ་བཞིན་སྒྲུབ་༼

པའི་རྣལ་འབྱོར་བདག་ཅག་ལ༔ ཚེ་དང་ཆོས་དང་ཕྲིན་ལས་རྣམ་བཞི་སོགས༔ མཆོག་དང་ཐུན་མོང་འདོད་རྒུའི་དངོས་གྲུབ་སྩོལ༔ ཨ་ལ་ལ་ཧོ༔ ནོངས་པ་བཤགས་པ་ནི། མ་སྙེད་ཡོངས་སུ་མ་ཚང་དང༔ གང་ཡང་ནུས་པ་མ་མཆིས་པས༔ འདིར་ནི་བགྱི་བ་གང་ནོངས་པ༔ དེ་ཀུན་ཁྱོད་ཀྱིས་བཟོད་མཛད་རིགས༔ ཡིག་བརྒྱ་བཟླ། ཧཱུྃ་ཧཱུྃ་ཧཱུྃ༔ གིས་བསྡུ། ཕཊ་ཕཊ་ཕཊ༔ ཀྱིས་ལྷར་ལྡང་། བསྔོ་སྨོན་ནི། བླ་མ་དཀྱིལ་འཁོར་ལྷ་ཚོགས་དགོངས༔བདག་གི་དུས་གསུམ་དགེ་བའི་ཚོགས༔ འབྲས་བུ་དུས་འདིར་སྨིན་ཕྱིར་བསྔོ༔ ཡང་དག་རྡོ་རྗེའི་དོན་རྟོགས་ཤོག༔ ཤིས་བརྗོད་ནི། དངོས་གྲུབ་ཀུན་གྱི་འབྱུང་གནས་གཏེར༔ བླ་མ་དམ་པའི་བཀྲ་ཤིས་ཤོག༔ གང་ལ་བསམ་པའི་དོན་ཀུན་གྲུབ༔ དམ་ཅན་རྒྱ་མཚོའི་བཀྲ་ཤིས་ཤོག༔ དེ་ལྟར་སྒྲུབ་ལ་ནན་ཏན་བསྐྱེད། །ཐུགས་རྗེ་ཆེ་དང་གཉིས་མེད་འགྱུར༔

ཞིབ་པར་གཏེར་གཞུང་ལས་ཤེས་སོ། ཞེས་པ་འདིའང་རྡོ་རྗེའི་སློབ་བུ་མ་ཧཱ་སུ་ཁའི་མཚན་ཅན་གྱི་ཐུགས་དམ་ལྷག་པའི་ལྷར་བཟུང་ནས་རྒྱུན་གྱི་རྣལ་འབྱོར་ཡན་ལག་ཚང་བ་ཞིག་དགོས་ཞེས་བསྐུལ་ངོ་ཆོས་རྒྱལ་རཏྣ་གླིང་པའི་བྱིན་རླབས་ཆ་ཙམ་ཐོབ་པ་པདྨ་མ་ཎིས་གཏེར་གཞུང་གབ་སྤྲད་ཚིག་བསྡུས་ཏེ་བཀོད་པ་དགེ་ལེགས་འཕེལ།། དགེའོ།། ༄། ཧྲཱི༔ རིགས་ཀྱི་བདག་པོ་ཡིན་པའི་ཕྱིར། །སྣང་བ་མཐའ་ཡས་ཐུགས་དམ་བསྐང་། སངས་རྒྱས་ཐམས་ཅད་འདུས་པའི་ཕྱིར། །གསང་བ་འདུས་པའི་ཐུགས་དམ་བསྐང་། །འགྲོ་དྲུག་ཐུགས་རྗེས་འདྲེན་པའི་ཕྱིར། །དཀྱིལ་འཁོར་ལྷ་ཚོགས་ཐུགས་དམ་བསྐང་། །བཀའ་དང་བསྟན་པ་སྲུང་བའི་ཕྱིར། །བཀའ་སྲུང་གཏེར་སྲུང་ཐུགས་དམ་བསྐང་། །བསོད་ནམས་ཕུན་ཚོགས་ཐོབ་པའི་ཕྱིར། །ལོངས་སྤྱོད་ཚོགས་ཀྱིས་ཐུགས་དམ་བསྐང་། ཁྱེད་ཀྱི་ཐུགས་དམ་བསྐང་གྱུར་ནས། །བདག་དཔོན་སློབ་འཁོར་བཅས་ཀྱི། །དམ་ཚིག་ཆགས་ཉམས་བསྐང་བ་དང་། །ཕྲིན་ལས་རྣམ་བཞིའི་དངོས་གྲུབ་སྩོལ། ཞེས་བསྐང་། དེ་ནས་བར་བཤགས་ལ་འཇུག ཅེས་པའང་མ་ཧཱ་སུ་ཁའི་ངོར་ཆགས་མེད་གསུང་ལས་བཏུས་པའོ།། དགེའོ།།